AARHUS: - Vi er ofte vant til at se høje huse som firkantede kasser. Med det her projekt håber jeg, at vi kommer til at sætte helt nye standarder for højhusbyggeri i Aarhus.

Det siger Aarhus Kommunes stadsarkitekt, Stephen Willacy, som avisen har bedt kommentere planerne for byens kommende højeste hus, La Tour Tower, tegnet af arkitefirmaet 3XN.

- Det er arkitektur i verdensklasse. Det er enestående, fordi det bryder med de traditionelle højhuse ved at være cirkulært i sin form. Samtidig har det en elegant slankhed op i højden, hvor terrasserne også kommer til at give huset et grønt udtryk, forklarer stadsarkitekten.

Stephen Willacy peger også på, at arkitekturen foruden sin trappeform, terrasser og balkoner får en profilen i facaderne, så lys og skygge bliver mere tydelige.

- Det gør huset mere skulpturelt og organisk at se på, siger han.

Husdets relation til den gamle vandtårn på Randersvej finder han også godt løst:

- Vandtårnet er et markant byggeri og vartegn, som det nye højhus bringer i spil og understreger ved at lade det nye byggeri vokse op fra vandtårnet og rundt i cirklen. Jeg synes, det er et meget vellykket projekt med en ungdomsbydel, som er i samspil med kommunens højhuspolitik og samtidig med mobilitetsplanen, fordi det kommer til at ligge op ad letbanen og en supercykelsti, siger Stephen Willacy.

- Jeg synes alt i alt projektet er ramt helt i plet og er et godt og vellykket eksempel på, hvordan vi gerne ser højhusene udvikle sig, kommenterer stadsarkitekten.